钦定古今图书集成/理学汇编/经籍典/第196卷 > 日知录二 > 城小糓
## 钦定古今图书集成/理学汇编/经籍典/第196卷 > 日知录二 > 城小糓

城小糓为管仲也。据《经》文，小糓不系于齐，疑《左氏》之
误。范甯解《糓梁传》曰：“小糓，鲁邑。”《春秋发微》曰：“曲阜西
北有故小糓城。”按《史记》，汉高帝以鲁公礼葬项王糓
城，当即此地。杜氏以此小糓为齐邑。济北糓城县城
中有管仲井。刘昭《郡国志》、郦道元《水经注》皆同。按《春
秋》有言糓，不言小者，《庄公二十三年》，公及齐侯遇于
糓。《僖公二十六年》，“公以楚师伐齐，取糓。”《文公十七年》，
“公及齐侯盟于糓。”《成公五年》，“公孙侨如会晋荀首于
糓。”四书“糓”而一书小糓，别于糓也。又《昭公十一年传》
曰：“齐桓公城糓，而寘管仲焉，至于今赖之。”则知《春秋》
四书之糓及管仲所封，在济北糓城，而此之小糓自
为鲁邑尔。况其时齐桓公始霸，管仲之功尚未见于
天下，岂遽勤诸侯以城其私邑哉？